કરસનદાસ માણેક ની ઉપરોકત પંક્તિ ને વડગામ તાલુકાના ગીડાસણ ગામ ના યુવાન શ્રી હરેશભાઇ ચૌઘરીના સદ્દભાવના ગ્રુપે લોકઉપયોગી સતકર્મો થકી સાર્થક કરી છે. ટીફીન સેવાના માઘ્યમથી ભૂખ્યા ને ભોજન હોય કે પછી પાણીની પરબો થકી તરસ્યા ને જળ હોય. હરેશભાઇ અને તેમનું સમગ્ર સદ્દભાવના ગ્રુપ છેલ્લા કેટલાક વર્ષો થી માનવસેવાના ઉત્તમ કાર્યો થકી સમાજમાં સેવાની પ્રેરણાદાયી સુવાસ પ્રસરાવી રહ્યું છે તે આનંદ ની વાત છે.કળયુગમાં સ્વાર્થ સર્વોપરી હોય ત્યારે પરમાર્થ ના કાર્યો કરવા એ લોઢાના ચણા ચાવવા જેવી બાબત છે. એવી કહેવત છે કે ઘર બાળીને તીર્થ કરો ત્યારે સેવાના કાર્યો થતા હોય છે. બહુ ઓછા લોકો સેવા અને પૂણ્યદાનનું ક્ષેત્ર પસંદ કરતા હોય છે અથવા તો ઈશ્વરકૃપાથી આવી તકો મળતી હોય છે. સમાજ માં આજે પણ એવા અનેક મહાનુભાવો છે કે સમાજ ઉપયોગી કાર્યો માં દાન સ્વરૂપે કે શ્રમ સ્વરૂપે પોતાનો યથાશક્તિ સહયોગ અવિરત પ્રદાન કરતા હોય છે જેમના થકી સમાજ માં અનેક પ્રકારના ઉત્તમ કાર્યો થતા હોય છે જે અંતે માનવતા ને દિપાવતા હોય છે.વડગામ માં પીવાના શુદ્ધ પાણી ની કાયમી સમસ્યા છે અને તેવા સમયે સાર્વજનિક જગ્યાએ અને તે પણ બળબળતા ઉનાળામાં આવી વ્યવસ્થા ગોઠવવી એ તો નોંઘ લેવી પડે તેવી ઘટના છે. વાત નીકળી જ છે તો થોડો વડગામ તાલુકામાં પાણીની પરબોનો ઇતિહાસ પણ જાણી લઈએ.